DECIZIA COMISIEI
din 2 mai 2007
de stabilire a măsurilor tranzitorii de derogare de la dispozițiile Directivei 2002/53/CE a Consiliului privind comercializarea semințelor din soiurile de Helianthus annuus a căror rezistență la Orobanche spp. nu a fost evaluată, având în vedere aderarea Bulgariei
[notificată cu numărul C(2007) 1822]
(Text cu relevanță pentru SEE)
(2007/329/CE)
COMISIA COMUNITĂȚILOR EUROPENE,
având în vedere Tratatul de aderare a Bulgariei și a României,
având în vedere Actul de aderare a Bulgariei și a României, în special articolul 42,
întrucât:
(1)
În temeiul Directivei 2002/53/CE a Consiliului din 13 iunie 2002 privind Catalogul comun al soiurilor de plante agricole (1), semințele soiurilor de plante agricole admise în conformitate cu directiva menționată anterior sau în conformitate cu principiile corespondente celor cuprinse în respectiva directivă nu sunt supuse niciunei restricții de comercializare. Aceste soiuri sunt publicate într-un catalog comun al soiurilor de plante agricole, denumit în continuare „catalog comun”, care este alcătuit pe baza cataloagelor naționale ale statelor membre.
(2)
Rezistența la Orobanche spp. a soiurilor de Helianthus annuus reprezintă un factor important pentru cultivarea acestei specii în Bulgaria, iar soiurile nerezistente ar trebui considerate necorespunzătoare. Cu toate acestea, nu se cunoaște dacă soiurile acceptate de către alte state membre pentru a fi incluse în cataloagele naționale prezintă rezistență la Orobanche spp.
(3)
În consecință, Bulgariei ar trebui să i se acorde autorizația de interzicere, până la 31 decembrie 2009, a comercializării pe teritoriul său a semințelor provenind de la soiurile cuprinse în catalogul comun a căror rezistență la Orobanche spp. nu a fost evaluată. În acest interval de timp, Bulgaria va putea realiza teste și colecta informații pentru a evalua rezistența la Orobanche spp. a soiurilor de Helianthus annuus prevăzute în catalogul comun și a lua măsurile necesare în conformitate cu Directiva 2002/53/CE.
(4)
Măsurile prevăzute în prezenta decizie sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DECIZIE:
Articolul 1
(1) Prin derogare de la articolul 16 alineatul (1) din Directiva 2002/53/CE, Bulgaria este autorizată să interzică, până la 31 decembrie 2009, comercializarea pe teritoriul său a semințelor din soiurile de Helianthus annuus prevăzute în catalogul comun al soiurilor de plante agricole, a căror rezistență la Orobanche spp. nu a fost evaluată, în cadrul admiterii acestui soi în catalogul național.
(2) Statele membre notifică lista soiurilor care au fost evaluate ca rezistente la Orobanche spp. celorlalte state membre și Comisiei la un interval de cel mult 20 de zile după notificarea prezentei decizii. Acestea actualizează lista în mod regulat.
Catalogul comun al soiurilor de plante agricole indică soiurile de Helianthus annuus care au fost evaluate ca rezistente la Orobanche spp.
Articolul 2
Prezenta decizie se adresează statelor membre.
Adoptată la Bruxelles, 2 mai 2007.